Diari Oficial de la Generalitat Valenciana


Sumari del DOGV 6267, del 14-05-2010 (2010/5425)

RESOLUCIÓ de 30 d'abril de 2010, de la Direcció General de Personal de la Conselleria d'Educació, per la qual es convoquen els Projectes de Formació Permanent del Professorat en Centres dependents de l'àmbit de gestió dependent de la Conselleria d'Educació.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6267

Data del DOGV
:   14-05-2010

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2010/5425


Data del document
:   30-04-2010

Organisme emissor
:   Conselleria d'Educació

Tipus de document
:   Resolució

Descriptors 

:   * personal docent
    * política educativa
    * ajuda pública

RESOLUCIÓ de 30 d'abril de 2010, de la Direcció General de Personal de la Conselleria d'Educació, per la qual es convoquen els Projectes de Formació Permanent del Professorat en Centres dependents de l'àmbit de gestió dependent de la Conselleria d'Educació. [2010/5425]  
La Llei Orgànica 2/2006, de 3 de maig, d'Educació, arreplega en l'article 1 com a principi de l'educació, el foment i la promoció de la investigació, l'experimentació i la innovació educativa, i en l'article 2, com a fi de la mateixa, que els poders públics prestaran una atenció prioritària al conjunt de factors que afavorixen la qualitat de l'ensenyança i, en especial, la qualificació i formació del professorat, el seu treball en equip, la dotació de recursos educatius, la investigació, l'experimentació i la renovació educativa.  
L'esmentada llei determina en l'article 102 que la formació permanent constituïx un dret i una obligació de tot el professorat i una responsabilitat de les administracions educatives i dels propis centres. Així mateix, en l'article 103, establix que les administracions educatives planificaran les activitats de formació del professorat, garantiran una oferta diversificada i gratuïta d'estes activitats i establiran les mesures oportunes per a afavorir la participació del professorat en elles.  
Els Projectes de Formació en Centres (P.F.C.) són una modalitat de formació permanent que ha de contribuir a una millora qualitativa de l'ensenyança, responent específicament a les necessitats formatives del professorat de cada centre, considerant al centre com a nucli formatiu bàsic, i dirigit al professorat com a equip de treball compromés en una tasca comuna.  
De conformitat amb allò que s'ha expressat en els punts anteriors, esta Direcció General resol:  
Convocar Projectes de Formació en Centres per al curs 2010-2011, que es regiran per les bases següents:  
Primera. Destinataris  
Podran participar en esta convocatòria de Projectes de Formació en Centres (P.F.C.) el personal adscrit als centres docents sostinguts amb fons públics que impartisquen ensenyances no universitàries en la Comunitat Valenciana.  
Segona. Objectiu  
L'objectiu del Projecte serà la formació dels docents per al disseny, la posada en pràctica i l'avaluació d'actuacions que repercutisquen en la qualitat de l'educació que s'impartisca en el centre, així com en la millora de l'ensenyança de cada una de les àrees dependents dels departaments i/o cicles implicats i per tant, en la tasca docent.  
Tercera. Modalitats  
Les modalitats de participació són tres:  
1. Projecte de Centre: Este tipus de P.F.C. requerix la participació, almenys, del 50% del Claustre, excepte en aquells en què el nombre d'integrants d'este excedisca de 60, i en este cas serà suficient el 35%. Havent de comptar entre els seus integrants amb algun component de l'Equip Directiu. La sol·licitud la realitzarà el director o la directora del centre.  
2. Projecte de Departaments i/o Cicles Formatius: Este tipus de P.F.C. pot ser sol·licitat per un o més departaments o cicles, havent de participar almenys el 60% dels docents que pertanguen a estos. La sol·licitud la realitzarà el director o la directora del centre.  
3. Intercentres. Podran participar en esta modalitat aquelles agrupacions de centres que tinguen un objectiu comú i treballen coordinadament per a aconseguir-lo. Les sol·licituds les realitzaran els directors o directores dels respectius centres conjuntament.  
El nombre mínim de participants en el projecte serà de quinze, excepte en les modalitats 1 i 3, que podrà ser inferior, sempre que el nombre màxim possible de components siga inferior a quinze.  
Quarta. Requisits  
Tot projecte presentat haurà de ser conegut i aprovat pel Claustre, amb el vistiplau de l'Equip Directiu, haurà de comptar també, amb l'aprovació del Consell Escolar del Centre.  
Quinta. Horari  
El contingut de projecte i l'horari de reunions quedarà reflectit en el pla anual del centre.  
Si per a la realització del Projecte de Formació fóra necessària l'adaptació de l'horari, els centres públics docents dependents de la Conselleria d'Educació, hauran d'acollir-se a allò que disposen les instruccions de la Direcció General d'Ordenació i Centres Docents, per al curs escolar 2010-2011.  
Sexta. Coordinació  
En tot projecte, un dels seus integrants actuarà com a coordinador o coordinadora del mateix i assumirà les funcions següents:  
1. Coordinarà el grup, el gestionarà d'acord amb el seu CEFIRE de referència i dinamitzarà el treball programat.  
2. Elaborarà les actes de les reunions de treball i de les activitats de formació, donant fe del mode en què es realitzen.  
3. Representarà l'equip docent del projecte en les seues relacions amb l'administració educativa i els CEFIRE.  
Sèptima. Temporalització  
Els Projectes de Formació en Centres realitzaran les seues activitats durant el curs acadèmic 2010-2011.  
La duració del projecte serà determinada pels seus integrants amb un mínim de 30 hores i un màxim de 60 hores, excepte en els projectes de formació lingüística.  
Les sessions tindran una duració mínima de 90 minuts.  
Els projectes comptaran amb una docència directa per part d'un ponent extern al centre, amb una duració mínima del 20% fins a un màxim del 50% del total previst. El dit ponent serà designat pel CEFIRE en funció de les necessitats del centre.  
Octava. Sol·licituds  
Les sol·licituds es realitzaran en la pàgina web de la Conselleria d'Educació, Direcció General de Personal, Servici de Formació del Professorat, Convocatòries, Formació en Centres, o en les pàgines web dels CEFIRE, per mitjà de l'ompliment del formulari corresponent.  
Una vegada omplit, s'imprimirà una còpia de la instància de la sol·licitud.  
Novena. Documentació  
S'enviarà la següent documentació escanejada a través de la pàgina web del Servici de Formació del Professorat, o per fax, al CEFIRE de referència:  
1. Instància de sol·licitud firmada.  
2. Certificat de la Secretaria del centre, en el qual conste l'apartat de l'acta de la sessió del claustre en què es proposa i s'aprova el P.F.C.  
3. Certificat de que el Projecte de Formació en Centres ha sigut aprovat pel Consell Escolar.  
A més es presentarà en la pàgina web indicada i exclusivament en format electrònic, el projecte de treball, segons el guió que es presenta en l'annex I.  
Desena. Termini presentació  
El termini de presentació serà des de l'endemà de la publicació d'esta resolució en el Diari Oficial de la Comunitat Valenciana fins al 8 de juny del 2010.  
Onzena. Selecció  
L'aprovació i avaluació dels projectes es durà a terme per una comissió, presidida pel cap del Servici de Formació del Professorat i constituïda per:  
Els/les subdirectors/es territorials d'Educació de les direccions territorials d'Educació o un representant, designat pel director o directora territorial.   
Un/a director/a d'un col·legi públic d'Educació Infantil i Primària i un/a director/a d'un institut d'Educació Secundària, designats pel director general de Personal.   
Dos assessors/es de formació i/o directors/es de CEFIRE, designats pel director general de Personal.  
Un tècnic o tècnica del Servici d'Innovació i Qualitat Educativa, designat per la directora general d'Avaluació, Innovació i Qualitat Educativa i de la Formació Professional.   
Un/a inspector/a d'Educació que haja format part d'alguna de les comissions d'avaluació de projectes de formació en centres, designat/da pel director general de Personal.   
Un representant de cada una de les organitzacions sindicals amb representació en la Mesa d'Educació, amb veu però sense vot.   
Actuarà com a secretari/a, amb veu i vot, un tècnic o tècnica del Servici de Formació del Professorat, designat /da pel director general de Personal.  
Per a la valoració dels projectes presentats, i a l'efecte d'agilitzar el procés de baremació, es disposarà amb anterioritat la constitució de Subcomissions Tècniques en els CEFIRE, les quals elaboraran un informe de cada projecte de formació del seu àmbit territorial en què s'expressarà la viabilitat del projecte, l'adequació dels recursos sol·licitats i aquelles altres qüestions que aconsellen o no la realització del projecte.  
Tot açò es reflectirà en una puntuació de fins a 10 punts atenent a:  
1. Adequació del projecte i consistència metodològica. (Màxim 6 punts).  
Anàlisi de la realitat del centre, quant a necessitats de formació   
Adequació de les activitats de formació previstes, calendari i dinàmica de treball corresponents   
Implicació de l'equip directiu   
Concreció de la intervenció d'assessories externes i d'altres recursos previstos   
Definició dels criteris i procés d'avaluació   
Percentatge del professorat participant i implicació del projecte en docència de centre.  
2. Temàtica (fins a 2 punts):  
Programació i avaluació per competències   
Integració de les TIC en el currículum  
Convivència   
Educació ambiental   
Millora de la qualitat educativa   
Disminució de l'abandó escolar i millora de l'èxit escolar   
Atenció a la diversitat de l'alumnat.  
3. Relatius al centre (fins a 2 punts).  
Per pertànyer a la xarxa de Centres de Qualitat   
Participar en plans institucionals   
Ser centre pilot de projectes de la Conselleria d'Educació   
Participar per primera vegada  
Dotzena. Aprovació  
Una vegada reunida la Comissió de Selecció, farà una proposta al director general de Personal, d'aprovació o denegació dels projectes presentats, així com l'assignació del tipus i grau de formació de cada un d'ells.  
Tretzena. Assessorament  
Un assessor o assessora de formació del CEFIRE de referència realitzarà l'assessorament i participarà, junt amb el coordinador o coordinadora del P.F.C., en la planificació i concreció del desenvolupament del projecte de treball. Des de l'assessoria s'elaborarà un informe de cada projecte amb el vistiplau de la direcció del CEFIRE.  
Els CEFIRE oferiran suport tècnic i assessorament per al desenvolupament del projecte. La gestió i els gastos de docència seran assumits pel CEFIRE.  
Catorzena. Seguiment  
El seguiment del Projecte el realitzarà el CEFIRE responsable d'este. La direcció del CEFIRE presentarà un informe resum al Servici de Formació del Professorat, en el qual es descriurà el desenvolupament del projecte fins al 17 de desembre de 2010 i la proposta de continuïtat o no del projecte, segons el treball realitzat fins a la data indicada i el nombre de participants que continuen en el projecte.  
Quinzena. Finalització  
Finalitzat el desenvolupament de projecte de formació en centres, el coordinador o coordinadora d'este presentarà una memòria final del projecte, així com els documents i materials elaborats al llarg del seu desenvolupament. Tota la documentació es presentaran en format electrònic. El termini de presentació dels documents mencionats serà exclusivament durant el mes de juny.  
Setzena. Certificació  
La certificació s'expedirà des del CEFIRE. Només podran tindre dret a certificació aquells participants dels projectes valorats positivament que hagen participat el 85% de les hores totals del projecte.  
Dessetena. Publicació  
Els materials generats pel Projecte de Formació de Centres, podran publicar-se en la web del Servici de Formació del Professorat per a la seua utilització i aplicació pel professorat. El/La coordinador/a farà constar expressament la cessió dels drets d'ús per a la seua possible publicació.  
Dihuitena. Recursos  
Contra la present resolució que, d'acord amb el que preceptua l'article 109 de la Llei 30/1992, de 26 de novembre, en la seua redacció donada per Llei 4/1999, de 13 de gener, en relació amb la disposició final segona de la Llei 5/1983, de 30 de desembre, del Consell, modificada per Llei 12/2007, de 20 de març, de la Generalitat, i la disposició addicional quinzena de la Llei 6/1997, de 14 d'abril, posa fi a la via administrativa, podrà interposar-se amb caràcter potestatiu recurs de reposició davant de la Direcció General de Personal, en el termini d'un mes comptat des de l'endemà de la seua publicació, o interposar directament recurs contenciós administratiu davant del Jutjat Contenciós Administratiu de València, en el termini de dos mesos comptats a partir de l'endemà a la seua publicació.  
València, 30 d'abril de 2010.- El director general de Personal: David Barelles Adsuara.  
ANNEX I  
Guió per a l'elaboració del projecte  
1. Breu anàlisi de la realitat del centre que justifique la presentació del projecte  
2. Temàtica del treball  
3. Objectius del projecte  
4. Els continguts del treball i la seua relació amb el projecte educatiu i les programacions didàctiques.  
5. Proposta del pla de treball:  
a) Metodologia de treball  
b) Organització interna dels participants  
c) Temporalització i seqüenciació  
d) Activitats i la seua aplicació a l'aula i centre.  
e) Proposta per a la formació externa.  
6. Avaluació del desenvolupament del projecte: fases, agents, criteris, instruments i indicadors.  
ANNEX II  
Guió per a l'elaboració de la memòria del projecte  
1. Característiques generals i particulars del context en què s'ha desenvolupat el projecte  
2. Objectius proposats  
3. Objectius aconseguits. Grau de consecució  
4. Canvis realitzats en el projecte al llarg de la seua posada en marxa, relatius a :  
a) Objectius  
b) Continguts  
c) Activitats  
d) Metodologia  
e) Recursos  
f) Temporalització  
5. Activitats realitzades. Valoració  
a) De formació  
b) Altres activitats  
c) Nombre d'hores realitzades  
d) Influència en l'organització de l'aula i del centre.  
6. Aspectes organitzatius (organització horària, recursos materials adquirits o elaborats o bibliografia utilitzada)  
7. Equip participant:  
a) Professorat participant que ha rebut formació.  
b) Professionals i institucions que han impartit o coordinat formació.  
8. Canvis i progressos detectats en el centre o en l'aula  
9. Síntesi del procés d'avaluació utilitzat al llarg del projecte  
10. Propostes de caràcter formatiu com a continuació del treball generat pel desenvolupament del projecte  
11. Materials elaborats (si n'haguera)  
12. Suggeriments de millora  
13. Actes de les reunions de treball i de les activitats de formació a l'efecte de certificació i registre.  
En l'acta final han de figurar tots/es els/les professors/es que han finalitzat el projecte, així com les incidències més rellevants. Així mateix, s'haurà d'incloure la relació d'aquells/es professors/es que no han finalitzat el projecte, les causes i el temps exacte que han romàs realitzant l'activitat.  
El projecte i la documentació requerida s'entregaran en format electrònic.